text: [{"text_idx": "#000003", "text": "Umframt barakkina hja\u0301 B36 var ein barakk sett upp vi\u00f0 Tinghu\u0301svegin, og Elinborg Tro\u0301nd og Finnur Johansen keyptu eina barakk, sum tey settu upp vi\u00f0 Hoydalsvegin. Barakkirnar eru har enn, men hu\u0301sini eru umbygd, so barakkirnar ikki si\u0301ggjast longur, men tilfari\u00f0 er har. Framman fyri B36 hu\u0301si\u00f0 si\u0301ggja vit ein mj\u00f8rkadalsbil. Sli\u0301kir bilar koyrdu fyrstu arbei\u00f0sfo\u0301lkini ni\u00f0an i\u0301 Mj\u00f8rkadal. Umframt u\u0301tlendskir \u201csolda\u0301tar\u201d arbeiddu eisini no\u0301gvir f\u00f8royingar i\u0301 Mj\u00f8rkadali. Seinni blivur sto\u0301ru herna\u00f0arbilarnir skiftir u\u0301t vi\u00f0 minni jeepar."}, {"text_idx": "#000004", "text": "N\u00e6rmast si\u0301ggja vit Tinghu\u0301svegin. Ta\u0301 var SMS ikki til, og tu\u0301 kundi koyra b\u00e6\u00f0i oman og ni\u00f0an eftir Tinghu\u0301svegnum. A\u0301hugavert at si\u0301ggja ljo\u0301ssteyrarnar. Hetta minnir meg um, ta\u0301 o\u0301dnirnar leika\u00f0u i\u0301 kri\u0301ng landi\u00f0, og el-tr\u00e6\u00f0rirnir komu saman, og vit ungu fr\u00f8ddust at si\u0301ggja v\u00f8kru neistarnar fra\u0301 tr\u00e6\u00f0runum. Vi\u00f0hv\u00f8rt brotna\u00f0u \u201clyktapelarnir\u201d, so leidningarnir lo\u0301gu a\u0301 vegnum. Seinast i\u0301 1960-a\u0301runum var bara ein fo\u0301tbo\u0301ltsv\u00f8llur, haldi ovari v\u00f8llur var\u00f0 tikin i\u0301 ny\u0301tslu i\u0301 1974."}, {"text_idx": "#000005", "text": "Bilarnir a\u0301 myndini er s\u00f8ga fyri seg. Tild\u00f8mis vo\u0301ru i\u0301 1970 bara um 3800 akf\u00f8r i\u0301 F\u00f8royum, nu\u0301 er tali\u00f0 um 30.000 akf\u00f8r. Serliga leggi eg merki til Bedford lastbilin vi\u00f0 snu\u0301ta framman fyri bilverksta\u00f0in. Henda bilin havi eg o\u0301iva\u00f0 arbeitt uppa\u0301, ta\u0301 eg l\u00e6rdi til bilmekanikara hja\u0301 Vilhelmi Nielsen. Vilhelm Nielsen umbo\u00f0a\u00f0i Bedford i\u0301 F\u00f8royum. Ja, so eru tvey Volkavogn \u201crugbrey\u00f0\u201d a\u0301 myndini, og reyvin i\u0301 einum Taunus bili stingur u\u0301t u\u0301r verksta\u00f0num."}]